Županijsko stručno vijeće učitelja i nastavnika geografije

 Učitelji i nastavnici geografije Koprivničko-križevačke županije održali su još jedan stručni skup na OŠ "Đuro Ester" u Koprivnici 11. studenoga 2013.

 Nakon pozdravnih riječi ravnateljice škole domaćina i voditeljice skupa slijedio je intenzivan rad. Glavna tema skupa su bile topografske karte.

 Uvod u temu je održala **doc. dr. sc. Ružica Vuk** s Geografskog odsjeka PMF-a podsjećanjem na strukturiranje sadržaja o geografskoj karti s naglaskom na odgojno-obrazovne ishode. Naime, učenike uvodimo u osnove kartografske pismenosti i razvijamo umijeće uporabe g. karte i atlasa kao izvora znanja, pa je važno uočiti nastavne teme iz kartografije, ključne pojmove i odgojno-obrazovne ishode kroz sve razrede. Posebno smo se usredotočili na kartografske sadržaje u 5. i 8. razredu.

 Usredotočili smo se na glagole koje je potrebno u ishodima koristiti. Na primjer: **odredit**i smještaj..., **pokazati**, **prepoznat**i na karti..., **izračunati** ..., **opisati** npr. koji se sadržaji na g. kartama prikazuju bojom, kartografskim znakovima i natpisima, **razlikovati** kartografske znakove, pravilno ih **tumačiti i primjenjivati**, **analizirati** sadržaj, **orijentirat**i topografsku kartu, **služiti se** grafičkim i brojčanim mjerilom, **odrediti** koordinate i nadmorsku visinu određenog mjesta,...

 Slijedilo je predavanje **doc. dr. sc. Dubravke Spevec** s istog fakulteta: **Kreiranje zadataka za razvoj vještina čitanja topografskih karata u nastavi geografije**. Poučila nas je elementima karte, orijentaciji pomoću kompasa, vrstama mjerila, pretvaranju dužina u prirodi u dužine na karti i obrnuto, konstrukciji jednostavnog grafičkog mjerila, prenošenju izmjerene dužine sa TK na grafičko mjerilo, mjerenju zakrivljenih linija pomoću krivinomjera, određivanju nadmorske visine , određivanju g. koordinata te novoj podjeli karata.

 Nakon proširivanja znanja uz praktičnu primjenu, **Ružica Vuk** je nastavila radionicu pod naslovom **Ishodi učenja iz kartografije i zadaci za njihovu primjenu**. Bilo je potrebno upisati po primjer zadatka nastave iz znanja, vještina i stavova za realizaciju nastavne teme Topografska karta.

 Nakon usporedbe pojedinačnih primjera, formulirali smo zadatke za pisanu provjeru razvijenosti vještina nakon čega smo usporedili primjere i zaključili da ćemo sve zadatke objediniti i na taj način unaprijediti naš rad u razredu.

 Što je novo, kreativno i zanimljivo s naših škola, saznali smo kroz prikaze : **Hrvatska-28.članica EU, Geografske karte i slabovidna djeca** u prikazu kolegice Jasminke Hrenić, prof. iz OŠ Mihovil Pavlek Miškina u Đelekovcu. **Korelaciju između likovne kulture i geografije** predstavio nam je Marin Ferderber iz OŠ Kloštar Podravski dok nas je Hrvoje Matić iz OŠ Gola uputio **kako izraditi putokaze prema nekim gradovima Europe.**

 Posebno zanimljivo bilo je predavanje **o Izraelu** obilježeno osobnim iskustvom Saše Senjana, prof. iz OŠ Grgura Karlovčana u Đurđevcu. Iz prve ruke proširili smo znanja o prirodno-geografskim obilježjima Izraela, ali i o neizvjesnoj i nemirnoj budućnosti ovog prostora.

 Skup je završio pitanjima, prijedlozima i dogovorima za sljedeći skup uz druženje u ugodnom geografskom ozračju škole.

Voditeljica ŽSV-a

Dubravka Vajdić